Kaheksatuhandeline

Kaheksatuhandeline mäetipp ehk kaheksatuhandeline (inglise keeles eight-thousander) on alpinismi kontekstis üle 8000 m kõrgune mäetipp.

18. sajandil peeti maailma kõrgeimaks mäeks Andides asuvat Chimborazo kustunud vulkaani (6310 m). Alles 1818. aastal mõõdistati esimene üle 8000 meetri kõrgune mäetipp – Himaalajas asuv Dhaulagiri (8172 m). 1848. aastal avastati Dhaulagirist ida pool veel kõrgema tipuga mägi – Kanchenjunga (8585 m).

1852. aastal arvutas Great Trigonometrical Survey of India töötaja Radhanath Sikhdar välitööde andmete põhjal välja, et Peak XV (Džomolungma) on kõrgeim mäetipp maailmas. Alles 1856. aastal avalikustas Great Trigonometrical Survey of India, et aastatel 1849–1850 tehtud teodoliitmõõdistuste andmete läbitöötamisel saadi Peak XV kõrguseks 8840 m.

6. märtsil 1987 teatasid uudisteagentuurid, et satelliidi abil tehtud mäetipu K2 mõõdistused näitasid, et K2 kõrgus jääb vahemikku 8858–8908 m. Viis kuud hiljem lükkasid Hiina topograafid need mõõdistustulemused ümber. Nad said kordusmõõtmisel Džomolungma kõrguseks 8848 ja K2 kõrguseks 8611 m.

Kaheksatuhandelised 
Kokku on Maal 14 üle 8000 meetri kõrgust mäge: 4 neist asuvad Karakorami ja 10 Himaalaja mäestikus.

Karakoram 
K2 (8611 m)
Gasherbrum I (8080 m)
Broad Peak (8051 m)
Gasherbrum II (8034 m)

Himaalaja 
Annapurna (8091 m)
Cho Oyu (8188 m)
Dhaulagiri (8167 m)
Džomolungma (8848 m)
Kanchenjunga (8586 m)
Lhotse (8516 m)
Makalu (8485 m)
Manaslu (8163 m)
Nanga Parbat (8125 m)
Xixabangma (8027 m)

Tipputõusud kaheksatuhandelistele 
Esimese teadaoleva tõusukatse kaheksatuhandelise mäe tippu tegid Albert F. Mummery ja John Norman Collie, kes üritasid 1895. aastal ronida Himaalajas Nanga Parbati (8125 m) tippu. Tipputõus nurjus, kui Mummery ja kaks gurkhat hukkusid lumelaviinis.

Kõrgeima mäe Džomolungma vallutuskatsed algasid 1921. aastal. 17 aasta jooksul (1921–1938) üritasid kaheksa Suurbritannia ekspeditsiooni tagajärjetult rünnata mäetippu. Alles 1950. aastal saatis katsetajaid edu, kui Prantsuse mägiekspeditsiooni liikmed Maurice Herzog ja Louis Lachenal jõudsid Himaalajas Annapurna (8091 m) tippu.

Alpinistid, kes on tõusnud kõigi 14 üle 8000-meetrise mäe tippu 
Esimeseks mägironijaks, kes on tõusnud kõigi 14 üle 8000 m kõrguse mäe tippu, sai tiroollane Reinhold Messner. Kõigi 14 peatipu vallutamiseks kulus tal 16 aastat (1970–1986). Viimasena alistus talle 16. oktoobril 1986 Lhotse mäetipp (8516 m). 11 kuud hiljem kordas Messneri saavutust poolakas Jerzy Kukuczka. 14 tipu vallutamiseks kulus tal vaid 8 aastat (1979–1987). Möödus veel seitse aastat, enne kui Messneri-Kukuczka saavutust korrati – kolmas oli šveitslane Erhard Loretan. 

Märkus 1. Tabeli esimeses veerus on alpinistide järjestus (mitmendana maailmas)

Märkus 2. Tabeli teises veerus on märge nende kohta, kes on tõusnud kõigi 14 kaheksatuhandelise mäe tippu ilma lisahapnikuta

Eesti alpinistid kaheksatuhandeliste tipus 

Esimese Eesti mägironijana tõusis kaheksatuhandelise mäe tippu tallinlane Aleksei Kovaltšuk, kes 26. oktoobril 1996 jõudis Cho Oyu tippu. Esimeste Eesti alpinistidena jõudsid kaks kaheksatuhandelist vallutada Tarmo Riga ja Raivo Plumer, kes 23. juulil 2001 jõudsid Broad Peaki eeltippu. Kui arvestust pidada ainult peatippude osas (nagu on seda tehtud eespoolses tabelis), on samuti kahe kaheksatuhandelise peatippu ronijana esikohal Kovaltšuk, kes 14. mail 2002 vallutas teise mäena Lhotse. 

Eesti naisalpinistidest on kaheksatuhandelise mäe tippu jõudnud Krisli Melesk – Džomolungma (8848 m) 23.05.2021 lisahapnikuga ja Marie Saame – Gasherbrum II (8035) 18. juuli 2021, ilma lisahapnikuta.

Üle kaheksatuhande meetri kõrgusele on tõusnud Manaslu eeltippu Katrin Merisalu (2019).

Kokku on kaheksatuhandeliste tipus käinud 13 Eesti mägironijat.

7. juunil 2015 hukkusid Peruus Andides Tocllaraju mäel (6034 m) lumesilla varisemise tõttu Jane Riga, Allan Valge ja toonane parim Eesti alpinist Tarmo Riga.

Kaks kaheksatuhandelist (2×8000)

Aleksei Kovaltšuk 
Cho Oyu (8188 m), 26. oktoober 1996
Lhotse (8516 m), 14. mai 2002

Tanel Tuuleveski 
Cho Oyu (8188 m), 22. mai 2010 
Džomolungma (8848 m), 16. mai 2011

Andras Kaasik 
Džomolungma (8848 m), 16. mai 2011
K2 (8611 m), 22. juuli 2018

Krisli Melesk 
 Džomolungma (8848 m), 23. mai 2021
 K2 (8611 m), 22. juuli 2022

Marie Saame 
 Gasherbrum II (8035) 18. juuli 2021
 Broad Peak (8051) 18. juuli 2022

Üks kaheksatuhandeline (1×8000) ja eeltipp

Tarmo Riga 
Cho Oyu (8188 m), 9. oktoober 1998
Broad Peak (eeltipp Rocky Summit 8028 m), 23. juuli 2001

Raivo Plumer 
Cho Oyu (8188 m), 11. oktoober 1998
Broad Peak (eeltipp Rocky Summit 8028 m), 23. juuli 2001

Üks kaheksatuhandeline (1×8000) 
Arne Sarapuu, Cho Oyu (8188 m), 9. oktoober 1998
Margus Proos, Cho Oyu (8188 m), 11. oktoober 1998
Tõivo Sarmet, Cho Oyu (8188 m), 11. oktoober 1998
Alar Sikk, Džomolungma (8848 m), 22. mai 2003
Allan Valge, Cho Oyu (8188 m), 22. mai 2010
Johan Kütt, Gasherbrum II (8035 m), 18. juuli 2021
Priit Joosu, Gasherbrum II (8035 m), 22. juuli 2022
Krista Kirspuu, Gasherbrum II (8035 m), 22. juuli 2022
Lauri Ehrenpreis, Gasherbrum II (8035 m), 22. juuli 2022
Ain Rästa, Gasherbrum II (8035 m), 22. juuli 2022
Katrin Merisalu, Manaslu* eeltipp (u 8143 m, tipp ise 8163 m), 26. september 2019
Anu Nõulik, Cho Oyu tipuplatoo (üle 8000 m), 13. mai 2013
Uko Nõulik, Cho Oyu tipuplatoo (üle 8000 m), 13. mai 2013

Vaata ka
Seitsmetuhandeline
Kuuetuhandeline
Naised kaheksatuhandeliste tipus

Viited

Kirjandus 
Maurice Herzog. "Annapurna – esimene kaheksatuhandeline". Eesti Raamat: Tallinn, 1980 
Reinhold Messner. "All 14 Eight-Thousanders". The Crowood Press: 1988 .

Välislingid 
 8000ers.com Kaheksatuhandelisi mäetippe ja tippalpiniste tutvustav veebisait
 Pilte kaheksatuhandelistest
 The Eight-Thousanders
 Kõrgemate mäetippude asukoht kaardil mapscamp.com

Alpinism